Symbol rozcestia O iných významoch výrazu *Lieska* pozri *Lieska (rozlišovacia stránka)*.

**Lieska** (lat. *Corylus*) je rod opadavých krov vzácnejšie aj stromov z podčeľade lieskovaté (*Coryloideae*) čeľade brezovité (*Betulaceae*). V starších systémoch sa tento rod zaraďoval do čeľade lieskovité (*Corylaceae*).

Rod je zastúpený (v závislosti od použitého zdroja) asi 15 až 20 druhmi a vyskytuje sa predovšetkým v miernom pásme severnej pologule.

Opis
----

Liesky sú kry vysoké 2 až 7 m alebo vzácnejšie stromy do 25 m. Listové púčiky sú sediace, vajcovité a tupé. Listy v čase kvitnutia sú ešte nevyvinuté, sú striedavé, pílkovité, obrátene vajcovité a chlpaté. Prílistky sú tupé alebo končisté.

Tyčinkové kvety sú v jahňadách, zakladajúcich sa na jeseň v predchádzajúcom roku na vrchole konárov po jednom v pazuche podporného listeňa, čiastočne zrastajúcom s dvomi listencami; okvetie chýba, tyčinky sú 4, visiace, peľnice sú jednopuzdrové.

Piestikové kvety sú v púčikovitých zväzočkoch po dva, s dvomi (vzácne tromi) listencami v pazuche podporného listeňa; okvetie je vyvinuté, drobno zúbkaté. Dve nitkovité karmínovočervené blizny v čase kvitnutia nápadne vyčnievajú z kvetu.

Plodom je oriešok vyrastajúci z dvoch krycích listencov, ktoré buď zrastajú do rúrky nepravidelne strapkanej len na vrchole, alebo sú voľné, strapkané do polovice alebo takmer až k báze. Okrúhly alebo podlhovastý hnedý orech je zvyčajne 1 až 4 cm dlhý. Osemenie semien je blanité.

Rozšírenie
----------

Liesky sa vyskytuje predovšetkým v miernom pásme severnej pologule.

Ekológia
--------

Liesky rastú ako podrast v zmiešaných listnatých lesoch a vyhovuje im hlinitopiesočnatá pôda. Ekologicky sú dosť plastické, takže rastú tak v tieni, ako aj pri plnom oslnení. V kultúrnych porastoch sa rozmnožujú semenami, ponáraním a odrezkami. Patria medzi najvčasnejšie kvitnúce dreviny (február, marec).

Význam a využitie
-----------------

Niekoľko druhov z rodu lieska má komerčný význam pre svoje orechy. Olej z liesky obyčajnej sa používa v potravinárskych výrobkoch, parfumoch a mydlách. Drevo liesok je mäkké, s nádychom červenkastej farby a využíva sa na výrobu násad pre nástroje. Ich drevo sa tradične používalo na oplotenie, sudové obruče a ako prútie pod omietky. Listy slúžili ako krmivo pre dobytok. Mnohé z liesok sú cenené ako živé ploty a okrasné stromy pestované pre ich farebné jesenné lístie.

Hrozby a choroby
----------------

Z hubových patogénov ohrozuje liesky huba druhu *Anisogramma anomala* (najmä v Severnej Amerike) a druh *Fusarium lateritium*, ktorý poškodzuje plody a je pôvodcom šedej nekrózy orechov. Bakteriálny druh *Pseudomonas syringae* spôsobuje bakteriálnu rakovinu hostiteľov a následne aj úbytok tvorby plodov. Ochorenie je charakteristické náhlym vädnutím vetvičiek a konárov, najmä koncom jari a počas leta.

Druhy
-----

rod lieska:

* lieska americká/lieska severoamerická (*Corylus americana*)
* lieska obyčajná (*Corylus avellana*)
* *Corylus chinensis*
* *Corylus colchica*
* lieska turecká (*Corylus colurna*)
* *Corylus colurnoides*
* *Corylus cornuta*
* *Corylus fargesii*
* *Corylus ferox*
* *Corylus heterophylla*
* *Corylus jacquemontii*
* lieska najväčšia/lieska obrovská (*Corylus maxima*)
* *Corylus potaninii*
* *Corylus sieboldiana*
* *Corylus vilmorinii*
* *Corylus wangii*
* *Corylus wulingensis*
* *Corylus yunnanensis*

Zdroje: ; slovenské názvy podľa:

Zdroje
------

1. 1 2 3 4 5 6 7 8 9   *Flóra Slovenska V/3*. [s.l.] : Veda, vydavateľstvo Slovenskej akadémie vied, Bratislava, 2006. Dostupné online. ISBN 80-224-0189-7.
2. 1 2  lieskovité. In: Pyramída (encyklopedický časopis)
3. 1 2  MIČIETA, Karol; ZAHRADNÍKOVÁ, Eva; HRABOVSKÝ, Michal; ŠČEVKOVÁ, Jana. *Fylogenéza a morfogenéza cievnatých rastlín*. Prvé. vyd. V Bratislava : Univerzita Komenského v Bratislave, 2018. 339 s. ISBN 978-80-223-4403-6. S. 178-179.
4. 1 2 3  The Editors of Encyclopaedia Britannica. *Hazelnut, tree and nut* [online]. Encyclopædia Britannica, Inc. [cit. 2022-05-01]. https://www.britannica.com/plant/filbert-tree Dostupné online. (anglicky)
5. ↑   *Stromy a kry*. Praha : Artia, 1984. ISBN 80-07-00402-5.
6. 1 2 3   *Corylus avellana in Europe: distribution, habitat, usage and threats* [online]. Publ. Off. EU, Luxembourg, 2016, [cit. 2022-05-01]. Dostupné online. (anglicky)
7. ↑   *Anisogramma anomala* [online]. iNaturalist; A joint initiative by the California Academy of Sciences and the National Geographic Society, [cit. 2022-05-01]. Dostupné online. (anglicky)
8. ↑   *Fusarium lateritium* [online]. iNaturalist; A joint initiative by the California Academy of Sciences and the National Geographic Society, [cit. 2022-05-01]. Dostupné online. (anglicky)
9. ↑   iNaturalist; A joint initiative by the California Academy of Sciences and the National Geographic Society, [cit. 2022-05-01]. Dostupné online. (anglicky)
10. ↑   *World Checklist of Vascular Plants* [online]. wcvp.science.kew.org, [cit. 2022-05-02]. Dostupné online.
11. ↑  MARHOLD et al. Zoznam vyšších a nižších rastlín Slovenska 1998
12. ↑  BARANEC, T. et al. Systematická botanika. 2001. S. 74

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Lieska**
* Spolupracuj na Wikidruhoch Wikidruhy ponúkajú informácie na tému **Lieska**